[Foto’s] Polisiebeampte, verdagtes vas ná sakeroofFoto: SAPD. Drie mans, onder wie ŉ polisiekonstabel, het vandag in die Standerton-landdroshof verskyn ná hulle glo ŉ bakkery beroof het. Brig. Leonard Hlathi, provinsiale woordvoerder van die polisie, het gesê konst. Simangaliso Phungwayo, Doctor Sibeko (58), Simanga Sibilwane (52) en Phuthuma Ntombela (27) is steeds in aanhouding. Die saak is uitgestel tot 6 Julie vir hul formele aansoek om borgtog. “Die rooftog het Saterdag plaasgevind. ŉ Groep van sewe mans het ŉ bakkery binnegestorm en die eienaar en sy vrou beroof terwyl hulle geld getel het. Hulle het van die toneel gevlug met ŉ onbekende bedrag kontant,” het Hlathi gesê. Die eienaar het glo die verdagtes agternagesit en die sekuriteitsmaatskappy gekontak om hul vas te trek. “Die blitsige reaksie van Kasselman-sekuriteitswagte in samewerking met die polisie het gesorg vir die inhegtenisname van die vier verdagtes nog voor hulle hul wegkomvoertuig kon bereik,” het Hlathi verduidelik. Die interne ondersoek teen Phungwayo word tans uitgevoer. Die polisie is op soek na die ander drie verdagtes en is “optimisties” dat hulle binnekort opgespoor sal word.